b'\n_START_ARTICLE_\nAcad\xc3\xa9mie royale de peinture et de sculpture\n_START_PARAGRAPH_\nAcad\xc3\xa9mie royale de peinture et de sculpture (Det Kongelige Akademi for Maleri og Skulptur i Paris) blev grundlagt i 1648 efter forbillede af Accademia di San Luca i Rom. Paris havde allerede Acad\xc3\xa9mie de Saint-Luc, som var lav for byens kunstnere som alle Lukasgilder. Form\xc3\xa5let med akademiet var at professionalisere de kunstnere, som arbejdede for det franske hof og at give dem en godkendelse, som kunstnerne fra Lukasgildet ikke fik._NEWLINE_I 1661 kom akademiet under Jean-Baptiste Colberts ledelse, og kunstarterne blev et vigtigt element i forherligelsen af solkongen, Ludvig XIV. Fra 1683 havde akademiet sin storhedstid under ledelse af Charles Le Brun med et genrehierarki og strengt uddannelsessystem._NEWLINE_Den 8. august 1793 under den Franske revolution blev akademiet oph\xc3\xa6vet af Nationalkonventet, da det p\xc3\xa5b\xc3\xb8d oph\xc3\xa6velse af "toutes les acad\xc3\xa9mies et soci\xc3\xa9t\xc3\xa9s litt\xc3\xa9raires patent\xc3\xa9es ou dot\xc3\xa9es par la Nation"._NEWLINE_Akademiet omd\xc3\xb8btes senere til Acad\xc3\xa9mie de peinture et de sculpture. Det er  ansvarligt for Acad\xc3\xa9mie de France i villa M\xc3\xa9dicis i Rom (grundlagt i 1666), som giver lovende kunstnere muligheder for at studere i Rom._NEWLINE_I 1816 sammensluttedes akademiet med Acad\xc3\xa9mie de musique (Musikakademiet, grundlagt i 1669) og Acad\xc3\xa9mie d\'architecture (Arkitekturakademiet, grundlagt i 1671) i Acad\xc3\xa9mie des beaux-arts (Akademiet for de sk\xc3\xb8nne kunster), som er et af de fem akademier i Institut de France._NEWLINE_Acad\xc3\xa9mie royale de peinture et de sculpture var forbillede for Det Kongelige Danske Skildre-, Billedhugger- og Bygnings-Academie i Ki\xc3\xb8benhavn, der \xc3\xa5bnede i 1754.'